Slim boereplanne sorg vir paar ekstra rand | Landbou
Mnr. Mike Bosch by die sementdam neffens die voerkraal en pekanneutboord wat water uit die broeikamer kry. Foto's: Charl van Rooyen
As jy die naam Mike Bosch noem, dink mense onwillekeurig aan die Bosch- veld-hoender wat hy geteel het, die Beefmaster-beeste waarmee hy en sy pa in Zimbabwe en Suid-Afrika geboer het, en die vindingryke boereplanne waarmee hy sy boerdery doeltreffender maak.
Een van sy jongste planne is die hergebruik van water uit die hoenderboerdery se broeikaste vir twee ander afdelings van die boerdery. Mike boer op twee klein plase van altesaam 70 ha by Bela-Bela sedert die staat 11 jaar gelede sy plaas Mantsole by Pienaarsrivier tussen Bela-Bela en Pretoria gekoop het.
Op die een plaas van 50 ha het hy 'n nuwe uitbroeistasie gebou, terwyl sy lêhenne en grootmaakhokke op 'n ander hoewe van 20 ha 'n paar kilometer verderaan op die pad na Thabazimbi gevestig is.